32003R2011
L 297/15
JURNALUL OFÍCIAL AL UNIUNII EUROPENE
REGULAMENTUL (CE) NR. 2011/2003 AL COMISIEI
din 14 noiembrie 2003
de modificare a anexelor I și III la Regulamentul (CEE) nr. 2377/90 al Consiliului de instituire a unei proceduri comunitare pentru stabilirea limitelor maxime ale reziduurilor de medicamente de uz veterinar în alimentele de origine animală
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2377/90 al Consiliului din 26 iunie 1990 de instituire a unei proceduri comunitare pentru stabilirea limitelor maxime ale reziduurilor de medicamente de uz veterinar în alimentele de origine animală (1), astfel cum a fost modificat ultima dată prin Regulamentul (CE) nr. 1873/2003 al Comisiei (2), în special articolele 6, 7 și 8,
întrucât:
(1)
În conformitate cu Regulamentul (CEE) nr. 2377/90, este necesar să se stabilească progresiv limite maxime ale reziduurilor de medicamente de uz veterinar pentru toate substanțele farmacologic active utilizate în Comunitate în medicamentele de uz veterinar destinate administrării la animalele de interes economic.
(2)
Limitele maxime ale reziduurilor nu pot fi stabilite decât după examinarea de către Comitetul permanent pentru medicamente de uz veterinar a tuturor informațiilor relevante privind riscul pe care îl reprezintă reziduurile substanței în cauză pentru consumatorii de alimente de origine animală și impactul reziduurilor asupra transformării industriale a produselor alimentare.
(3)
La stabilirea limitelor maxime pentru reziduurile de medicamente de uz veterinar din alimentele de origine animală, trebuie să se stabilească speciile de animale la care pot fi prezente aceste reziduuri, nivelurile autorizate pentru fiecare țesut muscular sau adipos obținut din animalul tratat („țesut-țintă”) precum și natura reziduului relevant în ceea ce privește controlul reziduurilor („reziduu marker”).
(4)
În vederea controlului reziduurilor, în conformitate cu legislația comunitară relevantă, trebuie stabilite, în general, limite maxime pentru țesuturile-țintă, ficat și rinichi; ficatul și rinichii sunt îndepărtați frecvent din carcasele care fac obiectul comerțului internațional și, prin urmare, este necesar să se stabilească valori-limită și pentru țesutul muscular sau adipos.
(5)
În cazul medicamentelor de uz veterinar destinate administrării la păsările de curte ouătoare, la animalele în lactație sau la albine, trebuie să se stabilească, de asemenea, valori- limită și pentru ouă, lapte și miere.
(6)
Substanțele alfa-cipermetrin și metamizol trebuie introduse în anexa I la Regulamentul (CEE) nr. 2377/90.
(7)
Pentru a permite finalizarea studiilor științifice, substanța phoxim trebuie introdusă în anexa III la Regulamentul (CEE) nr. 2377/90.
(8)
Trebuie prevăzută o perioadă de timp suficientă înainte de intrarea în vigoare a prezentului regulament pentru a permite statelor membre să realizeze, ținând seama de dispozițiile prezentului regulament, toate adaptările necesare ale autorizațiilor pentru introducerea pe piață a medicamentelor în cauză, acordate în temeiul Directivei 2001/82/CE a Parlamentului European și a Consiliului (3).
(9)
Măsurile prevăzute de prezentul regulament sunt conforme cu avizul Comitetului permanent pentru medicamente de uz veterinar,
ADOPTĂ PREZENTUL REGULAMENT:
Articolul 1
Anexele I și III la Regulamentul (CEE) nr. 2377/90 se modifică în conformitate cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică începând cu a șaizecea zi de la data publicării.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 noiembrie 2003.